CELEX: 32022D0339
Language: lv
Date: 2022-02-28 00:00:00
Title: Padomes Lēmums (KĀDP) 2022/339 (2022. gada 28. februāris) par palīdzības pasākumu saskaņā ar Eiropas Miera mehānismu nolūkā atbalstīt Ukrainas bruņotos spēkus

28.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 61/1
               
            
         PADOMES LĒMUMS (KĀDP) 2022/339
         (2022. gada 28. februāris)
         par palīdzības pasākumu saskaņā ar Eiropas Miera mehānismu nolūkā atbalstīt Ukrainas bruņotos spēkus
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 28. panta 1. punktu un 41. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Saskaņā ar Padomes Lēmumu (KĀDP) 2021/509 (1) tika izveidots Eiropas Miera mehānisms (EMM), ar ko dalībvalstis finansē Savienības darbības, kuras tiek veiktas kopējās ārpolitikas un drošības politikas (KĀDP) ietvaros, lai saskaņā ar Līguma 21. panta 2. punkta c) apakšpunktu saglabātu mieru, novērstu konfliktus un stiprinātu starptautisko drošību. Jo īpaši saskaņā ar Lēmuma (KĀDP) 2021/509 1. panta 2. punkta b) apakšpunkta i) punktu EMM drīkst finansēt darbības nolūkā stiprināt tādas trešo valstu un reģionālo un starptautisko organizāciju spējas, kas saistītas ar militāriem un aizsardzības jautājumiem.
                  
               
                     (2)
                  
                  
                     Dialoga un sadarbības padziļināšana drošības un aizsardzības jomā ir viens no galvenajiem Eiropas Savienības un tās dalībvalstu, no vienas puses, un Ukrainas, no otras puses, Asociācijas nolīguma (2) mērķiem. Pastiprināta sadarbība kopējās drošības un aizsardzības politikas (KDAP) jomā un KĀDP saskaņošana starp Savienību un Ukrainu bija viens no iznākumiem, kas tika gūts 2020. gadā notikušajā ES un Ukrainas samitā un kas vēl vairāk tika stiprināts ES un Ukrainas 2021. gada samitā.
                  
               
                     (3)
                  
                  
                     Ukrainas bruņotie spēki ir iesaistīti konfliktā, kurš ilgst septiņus gadus un kurā nepārtraukti tiek ievainoti un iet bojā karavīri un civiliedzīvotāji. Konflikts dramatiski saasinājās 2022. gada februārī, jo Ukrainā neprovocēti iebruka Krievijas Federācijas bruņotie spēki.
                  
               
                     (4)
                  
                  
                     Ņemot vērā situācijas pasliktināšanos kopš 2022. gada sākuma, dalībvalstis ir sniegušas palīdzību Ukrainas bruņotajiem spēkiem. Šādai palīdzībai vajadzētu būt tiesīgai saņemt finansējumu no EMM.
                  
               
                     (5)
                  
                  
                     2022. gada 25. februārī Ukrainas valdība vērsās pie Savienības ar steidzamu lūgumu pēc palīdzības militārā aprīkojuma piegādē.
                  
               
                     (6)
                  
                  
                     Palīdzības pasākumus īstenos, ņemot vērā Lēmumā (KĀDP) 2021/509 izklāstītos principus un prasības, jo īpaši atbilstību Padomes Kopējai nostājai 2008/944/KĀDP (3), un saskaņā ar noteikumiem par to ieņēmumu un izdevumu izpildi, kurus finansē no EMM.
                  
               
                     (7)
                  
                  
                     Padome atkārtoti apstiprina apņēmību aizsargāt, veicināt un īstenot cilvēktiesības, pamatbrīvības un demokrātijas principus un stiprināt tiesiskumu un labu pārvaldību atbilstīgi Apvienoto Nāciju Organizācijas Statūtiem, Vispārējai cilvēktiesību deklarācijai un starptautiskajām tiesībām, jo īpaši starptautiskajām cilvēktiesībām un starptautiskajām humanitārajām tiesībām,
                  
               IR PIEŅĒMUSI ŠO LĒMUMU.
         
            1. pants
            Izveide, mērķi, darbības joma un ilgums
            
               1.   Ar šo tiek izveidots palīdzības pasākums par labu Ukrainai (“saņēmējs”), kas finansējams no Eiropas Miera mehānisma (EMM) (“palīdzības pasākums”).
            
            
               2.   Palīdzības pasākuma mērķis ir palīdzēt stiprināt Ukrainas bruņoto spēku spējas un noturību, lai aizsargātu Ukrainas teritoriālo integritāti un suverenitāti un aizsargātu civiliedzīvotājus pret notiekošo militāro agresiju.
            
            
               3.   Lai sasniegtu 2. punktā izklāstīto mērķi, palīdzības pasākums finansē tāda aprīkojuma un piegāžu nodrošināšanu, kas nav paredzēti nāvējoša spēka īstenošanai; tiek finansēti individuālie aizsardzības līdzekļi, pirmās palīdzības piederumu komplekti un degviela Ukrainas bruņotajiem spēkiem.
            
            
               4.   Palīdzības pasākuma ilgums ir 24 mēneši no lēmuma pieņemšanas dienas.
            
         
         
            2. pants
            Finanšu noteikumi
            
               1.   Finanšu atsauces summa, kas paredzēta ar palīdzības pasākumu saistīto izdevumu segšanai, ir 50 000 000 EUR.
            
            
               2.   Visus izdevumus pārvalda saskaņā ar Lēmumu (KĀDP) 2021/509 un noteikumiem par saskaņā ar EMM finansēto ieņēmumu un izdevumu izpildi.
            
            
               3.   Saskaņā ar Lēmuma (KĀDP) 2021/509 29. panta 5. punktu palīdzības pasākumu administrators var aicināt veikt iemaksas pēc šā lēmuma pieņemšanas līdz 50 000 000 EUR. Līdzekļus, ko palīdzības pasākumu administrators aicinājis iemaksāt, izmanto tikai tam, lai maksātu izdevumus robežās, ko ar Lēmumu (KĀDP) 2021/509 izveidotā komiteja apstiprinājusi 2022. gada grozošajā budžetā, kas atbilst šim palīdzības pasākumam.
            
            
               4.   Izdevumi, kas saistīti ar palīdzības pasākuma īstenošanu, ir attiecināmi no 2022. gada 1. janvāra līdz dienai, ko nosaka Padome.
            
         
         
            3. pants
            Vienošanās ar saņēmēju
            
               1.   Augstais pārstāvis panāk nepieciešamās vienošanās ar saņēmēju, lai nodrošinātu, ka tas ievēro starptautiskās tiesības, jo īpaši starptautiskās cilvēktiesības un starptautiskās humanitārās tiesības, un Lēmuma (KĀDP) 2021/509 62. panta 2. punktu – tas ir nosacījums atbalsta sniegšanai saskaņā ar palīdzības pasākumu.
            
            
               2.   Šā panta 1. punktā minētajās vienošanās iekļauj noteikumus par saskaņā ar palīdzības pasākumu sniegtā atbalsta apturēšanu un izbeigšanu gadījumā, ja tiek konstatēts, ka saņēmējs nepilda 1. punktā minētos pienākumus.
            
         
         
            4. pants
            Īstenošana
            
               1.   Augstais pārstāvis ir atbildīgs par šā lēmuma īstenošanas nodrošināšanu saskaņā ar Lēmumu (KĀDP) 2021/509 un noteikumiem par saskaņā ar EMM finansēto ieņēmumu un izdevumu izpildi, atbilstoši integrētajai metodiskajai sistēmai nepieciešamo pasākumu un kontroļu novērtēšanai un identificēšanai attiecībā uz palīdzības pasākumiem saskaņā ar EMM.
            
            
               2.   Komiteja, kas izveidota ar Lēmumu (KĀDP) 2021/509, sīkāk nosaka saskaņā ar palīdzības pasākumu finansējamā atbalsta veidu un apjomu, ņemot vērā Eiropas Savienības Militārā štāba ieteiktās prioritātes Ukrainas bruņoto spēku vajadzību apmierināšanai.
            
            
               3.   Palīdzības pasākumu administrators, pamatojoties uz informāciju, kas saņemta no īstenotāja(-iem), ziņo komitejai, kas izveidota ar Lēmumu (KĀDP) 2021/509, par aprīkojuma piegādi, tostarp par daudzumiem, veidiem un jebkādu citu būtisku informāciju turpmākiem pasākumiem un uzraudzībai.
            
            
               4.   Šā lēmuma 1. panta 3. punktā minēto darbību var īstenot:
               
                           a)
                        
                        
                           Austrijas Aizsardzības ministrija;
                        
                     
                           b)
                        
                        
                           Beļģijas Aizsardzības ministrija;
                        
                     
                           c)
                        
                        
                           Bulgārijas Aizsardzības ministrija;
                        
                     
                           d)
                        
                        
                           Horvātijas Aizsardzības ministrija;
                        
                     
                           e)
                        
                        
                           Kipras Aizsardzības ministrija;
                        
                     
                           f)
                        
                        
                           Čehijas Aizsardzības ministrija;
                        
                     
                           g)
                        
                        
                           Dānijas Aizsardzības ministrija;
                        
                     
                           h)
                        
                        
                           Igaunijas Aizsardzības investīciju centrs (ECDI) Igaunijas Aizsardzības ministrijas vārdā;
                        
                     
                           i)
                        
                        
                           Somijas Aizsardzības ministrija;
                        
                     
                           j)
                        
                        
                           Francijas Aizsardzības ministrija;
                        
                     
                           k)
                        
                        
                           Vācijas Aizsardzības ministrija;
                        
                     
                           l)
                        
                        
                           Grieķijas Aizsardzības ministrija;
                        
                     
                           m)
                        
                        
                           Ungārijas Aizsardzības ministrija;
                        
                     
                           n)
                        
                        
                           Īrijas Aizsardzības departaments;
                        
                     
                           o)
                        
                        
                           Itālijas Aizsardzības ministrija;
                        
                     
                           p)
                        
                        
                           Latvijas Valsts aizsardzības loģistikas un iepirkumu centrs;
                        
                     
                           q)
                        
                        
                           Lietuvas Aizsardzības ministrija;
                        
                     
                           r)
                        
                        
                           Luksemburgas Ārlietu un Eiropas lietu ministrijas Aizsardzības direktorāts;
                        
                     
                           s)
                        
                        
                           Maltas Iekšlietu, valsts drošības un tiesībaizsardzības ministrija;
                        
                     
                           t)
                        
                        
                           Nīderlandes Aizsardzības ministrija;
                        
                     
                           u)
                        
                        
                           Polijas Aizsardzības ministrija;
                        
                     
                           v)
                        
                        
                           Portugāles Aizsardzības ministrija;
                        
                     
                           w)
                        
                        
                           Rumānijas Valsts aizsardzības ministrija;
                        
                     
                           x)
                        
                        
                           Slovākijas Republikas Aizsardzības ministrija;
                        
                     
                           y)
                        
                        
                           Slovēnijas Aizsardzības ministrija;
                        
                     
                           z)
                        
                        
                           Spānijas Aizsardzības ministrija;
                        
                     
                           aa)
                        
                        
                           Zviedrijas Aizsardzības ministrija / Zviedrijas Bruņotie spēki.
                        
                     
         
         
            5. pants
            Dalībvalstu atbalsts
            
               1.   Dalībvalstis apsver iespēju sniegt Ukrainai finansiālu un loģistikas atbalstu, tostarp aizsardzības līdzekļu piegādi.
            
            
               2.   Dalībvalstis atļauj militārā ekipējuma, tostarp pavadošā personāla, tranzītu caur to teritorijām, tostarp gaisa telpu.
            
         
         
            6. pants
            Uzraudzība, kontrole un izvērtēšana
            
               1.   Augstais pārstāvis nodrošina to, ka tiek pārraudzīta saņēmēja pienākumu, kas noteikti saskaņā ar 3. pantu, izpilde. Šāda pārraudzība nodrošina izpratni par pienākumu, kas noteikti saskaņā ar 3. pantu, nepildīšanas kontekstu un riskiem, tostarp ar palīdzības pasākumu atbalstīto Ukrainas bruņoto spēku vienību izdarītus starptautisko cilvēktiesību un starptautisko humanitāro tiesību pārkāpumus.
            
            
               2.   Piegāžu kontroli pēc to nosūtīšanas organizē saskaņā ar integrēto metodisko sistēmu, ar ko novērtē un nosaka nepieciešamos pasākumus un kontroles pasākumus palīdzības pasākumiem saskaņā ar EMM.
            
         
         
            7. pants
            Ziņošana
            Īstenošanas laikposmā Augstais pārstāvis saskaņā ar Lēmuma (KĀDP) 2021/509 63. pantu sniedz PDK pusgada ziņojumus par palīdzības pasākuma īstenošanu.
         
         
            8. pants
            Apturēšana un izbeigšana
            PDK saskaņā ar Lēmuma (KĀDP) 2021/509 64. pantu var nolemt pilnībā vai daļēji apturēt palīdzības pasākuma īstenošanu.
            PDK var arī ieteikt Padomei izbeigt attiecīgo palīdzības pasākumu.
         
         
            9. pants
            Stāšanās spēkā
            Šis lēmums stājas spēkā tā pieņemšanas dienā.
            To piemēro no 2022. gada 1. janvāra.
         
         
            Briselē, 2022. gada 28. februārī
            
               
                  Padomes vārdā –
               
               
                  priekšsēdētājs
               
               J.-Y. LE DRIAN
            
         
         
            (1)  Padomes Lēmums (KĀDP) 2021/509 (2021. gada 22. marts), ar ko izveido Eiropas Miera mehānismu un atceļ Lēmumu (KĀDP) 2015/528 (OV L 102, 24.3.2021., 14. lpp.).
         
            (2)  OV L 161, 29.5.2014., 3. lpp.
         
         
            (3)  Padomes Kopējā nostāja 2008/944/KĀDP (2008. gada 8. decembris), ar ko izveido kopīgus noteikumus, kas reglamentē militāru tehnoloģiju un ekipējuma eksporta kontroli (OV L 335, 13.12.2008., 99. lpp.).